મોદી સરકારે બહુમતિના જોરે પસાર કરેલા 3 કૃષિ કાયદા સામે ઉઠેલો વિરોધ શાંત થવાનું નામ લેતો નથી. સ્પષ્ટ બહુમતિ હોવાથી સરકાર નમતુ જોખવા તૈયાર નથી. તો સામે પક્ષે ખેડૂતો પણ આક્રમકતા સાથે આંદોલનને આગળ ધપાવી રહ્યા છે. દરમિયાન શનિવારે પંજાબના મલોટ શહેરમાં કાયદાની તરફેણ માટે પ્રચાર કરવા ગયેલા અબોહરના ભાજપના ધારાસભ્ય અરૂણ નારંગ ખેડૂતોના રોષનો ભોગ બન્યા હતા.
ભાજપના ધારાસભ્ય અરૂણ નારંગ માલોટમાં સભા કરવા ગયા હતા, પરંતુ ત્યાં પહેલાથી જ હાજર ખેડુતોએ તેની સાથે મારપીટ શરૃ કરી દેતા અફરાતફરી મચી ગઈ હતી. રોષે ભરાયેલા કેટલાક ખેડૂતોએ નારંગના કપડા ફાડી નાખ્યા બાદ તેમના ચહેરા પર કાળી સ્યાહી ચોપડી દીધી હતી. આટલું ઓછું હોય ધારાસભ્ય સાથે સતત ટપલીદાવ પણ ખેલાયો હતો. મળતી વિગતો મુજબ પંજાબમાં કૃષિ કાયદાનો ઉગ્ર વિરોધ હોવા છતાં નારંગ કૃષિ કાનૂનના સમર્થન માટે પ્રચાર કરવા અને રાજય સરકારની વિરુદ્ધમાં પ્રેસ કોન્ફરન્સ કરવા માટે પહોંચ્યા હતા. જો કે, આ અંગે ખેડૂતોને અગોતરી જાણ થઈ જતાં ટોળી ભાજપ કાર્યલય ખાતે પહેલાથી જ હાજર થઈ ગયું હતુ. નારંગ જેવા તેની કારમાંથી ઉતર્યા કે તરત જ ખેડૂતોએ તેને ઘેરી લીધા હતા. જે બાદ તેમના પર કાળી શાહી ફેંકી હતી. પોલીસ અને ભાજપના કાર્યકરો નારંગને એક દુકાનની અંદર લઇ ગયા હતાં.
જો કે, ટોળું વધુ આક્રમક બનતા નારંગની કારને પણ કાળી શાહીથી રંગીને તોડફોડ કરી હતી. જે બાદ પોલીસ નારંગને બહાર લઇ આવી ત્યારે ટોળાએ નારંગને ખેંચીને તેને માર મારવાનું શરૃ કરી દીધુ હતુ. કેટલાકે તો તેના કપડા પણ ફાડી નાખ્યા હતાં. આ દરમિયા વચ્ચે પડેલા કેટલાક ભાજપી નેતાઓને પણ ખેડૂતોએ ઠમઠોર્યા હતા. આ ઘટનાથી સ્પષ્ટ થયું છે કે, સરકાર ભલે આંદોલનને થાળે પાડવા પ્રયાસ કરી રહી હોય, પરંતુ કાયદા સામે ઉઠેલો ભડકો હજી પણ ભડભડ સળગી રહ્યો છે.